b'\n_START_ARTICLE_\nOtt T\xc3\xa4nak\n_START_SECTION_\nBuhay at karera\n_START_PARAGRAPH_\nNakuha ni T\xc3\xa4nak ang kanyang hilig sa pangangarera ng sasakyan sa kanyang amang si Ivar T\xc3\xa4nak na dati ding nag-rarally, at una siyang sumali sa mga rally noong 2001. Nanalo siya sa  Estonian Rally Championship noong 2008 at 2009 sa koponan na pinamumunuan ni Markko M\xc3\xa4rtin, na siyang dati ding nanalo sa WRC. Unang sumalang sa World Rally Championship si T\xc3\xa4nak noong 2009 sa Rally de Portugal, at nagkamit siya ng ika-20 na pwesto, at nanalo din siya sa European Pirelli Star Driver na iginanap sa Austria._NEWLINE_Kinalaunan ay pumirma siya ng limang taong kontrata sa Ford, kung saan siya ay nakasungkit ng kanyang mga unang puntos sa Rally Mexico noong 2011, at nanalo ng ika-tatlong pwesto sa SWRC. Umalis siya sa Ford noong 2012 at nagorganisa ng sarili niyang koponan sa kanyang bayan, ngunit bumalik siya sa WRC noong 2014 sa ilalim ng kategoryang WRC-2, at kinalaunan ay bumalik din sa M-Sport noong 2015 kung saan siya nakilala sa mala-Titanic na paglubog ng sinasakyan niyang Ford Fiesta at nagawang makalangoy palabas ng sasakyan kasama ang kanyang nabigador na si Raigo M\xc3\xb5lder, na sa kalaunan ay binansagan siyang "Titanak"._NEWLINE_Noong 2018 ay pumirma si T\xc3\xa4nak ng dalawang taong kontrata sa Toyota, kung saan ay nakasama niya sina Jari-Matti Latvala at Esapekka Lappi. Nagawa niyang makasungkit ng dalawang podium sa Monte Carlo at Corsica, at naipanalo niya ang Rally Argentina kung saan ay nakapagtala siya ng apatnapu\'t anim na segundong lamang sa kanyang mga kalaban. Nagawa niyang maulit ang kanyang tagumpay sa magkasunod na panalo sa Rally Finland, Rallye Deutschland at Rally Turkey, at noong 2019 ay nagawa ulit niyang maisungkit ang panalo sa Rally Sweden kung saan sa unang pagkakataon ay nauna siya sa hanay ng paligsahan ng mga drayber sa World Rally Championship.\n_START_SECTION_\nPersonal na buhay\n_START_PARAGRAPH_\nIkinasal si Ott noong 2016 kay Janika T\xc3\xa4nak, kung saan sila ay nagkaroon ng dalawang anak.'